

|  |  |
| --- | --- |
|  | **ΕΛΛΗΝΙΚΟ ΑΝΟΙΚΤΟ ΠΑΝΕΠΙΣΤΗΜΙΟ**  ΣΧΟΛΗ ΑΝΘΡΩΠΙΣΤΙΚΩΝ ΣΠΟΥΔΩΝ  **ΣΠΟΥΔΕΣ ΣΤΟΝ ΕΥΡΩΠΑΪΚΟ ΠΟΛΙΤΙΣΜΟ**  ΕΠΟ 21 | ΙΣΤΟΡΙΑ ΤΗΣ ΕΥΡΩΠΑΪΚΗΣ ΛΟΓΟΤΕΧΝΙΑΣ  **2η εργασία**  ***Φιλία, διαπροσωπικές σχέσεις και κοινωνία.***  **1)** Παρουσιάστε συνοπτικά την ανάπτυξη και εξέλιξη του πεζού λόγου και της κωμωδίας από τον 14ο μέχρι τα τέλη του 17ου αιώνα.  **2)** Αφού μελετήσετε προσεκτικά τα αποσπάσματα από τα Δοκίμια του Μονταίνιου και τον Μισάνθρωπο του Μολιέρου, συνδέστε τα με το ιστορικό πλαίσιο της εποχής τους και αναφερθείτε εν συντομία στο λογοτεχνικό είδος όπου ανήκουν.  **3)** Εκθέστε και σχολιάστε συγκριτικά τις διαφορετικές εκφάνσεις της φιλίας και των διαπροσωπικών σχέσεων μεταξύ των ανθρώπων, όπως αποτυπώνονται στα συγκεκριμένα κείμενα.  **Σύμβουλος Καθηγητής:** Μαρία Λιτσαρδάκη  **Ακαδημαϊκό Έτος: 2017 – 2018**  **Φοιτητής: Γιάννης Μούρτζιος**  **Αρ. Μητρώου: 107426** |

\

Στην εργασία μας θα αναπτύξουμε τα στάδια εξέλιξης του πεζού λόγου και της κωμωδίας σε χρονικό ορίζοντα σχεδόν τεσσάρων αιώνων (14ος – 17ος αιώνας). Θα αναφερθούμε περιληπτικά στο ιστορικό πλαίσιο της περιόδου συγγραφής των έργων *Δοκίμια* του Μονταίνιου και *Ο μισάνθρωπος* του Μολιέρου και στο λογοτεχνικό είδος που εκπροσωπεί το καθένα. Τέλος, θα σταχυολογήσουμε αποσπάσματα από τα έργα και θα προσπαθήσουμε να ανιχνεύσουμε τις απόψεις των συγγραφέων σχετικά με το διαχρονικό θέμα της φιλίας και των διαπροσωπικών σχέσεων.

Η περίοδος που εξετάζουμε χαρακτηρίζεται από τη διάδοση της τυπογραφίας και τη χειραφέτηση του πεζού λόγου ο οποίος αποκτά δικούς του κανόνες γραφής και αξιολογικά κριτήρια. Η εμφάνιση των εθνικών γλωσσών οδήγησε στην επανεγγραφή μεσαιωνικών κειμένων ενώ εμφανίστηκαν νέα με τη μορφή διηγημάτων ή μυθιστορημάτων[[1]](#footnote-1). Το διήγημα, παρότι περιορισμένης έκτασης και απλοϊκής δομής, είχε το δικό του ύφος και στόχευε στη διασκέδαση αλλά και στην εξέλιξη της τέχνης του λόγου. Χαρακτηριστικό δείγμα τέτοιας μορφής κειμένου ήταν το novellino, μια συλλογή διηγημάτων που εμφανίστηκε στην Ιταλία[[2]](#footnote-2).

Την ίδια περίοδο αναπτύσσεται το μυθιστόρημα που αποτελεί εξέλιξη μεσαιωνικών κειμένων και διαφοροποιείται από το διήγημα ως προς την έκταση, τη σύνθετη δομή και πλοκή, την πληθώρα ηρώων και το βάθος χρόνου στην εξέλιξη της ιστορίας[[3]](#footnote-3). Σημείο γέννησής του λογίζεται το έργο *Γαργαντούας και Πανταγκρυέλ* του Φρανσουά Ραμπελαί[[4]](#footnote-4). Η σημασία του έγκειται στην ιδιαιτερότητα του τρόπου γραφής που συνδυάζει εν είδει παρωδίας[[5]](#footnote-5) πολλά λογοτεχνικά είδη[[6]](#footnote-6). Ενδιάμεσο σταθμό εξέλιξης αποτελεί το *Δεκαήμερο* του Βοκκάκιου αφού ο τρόπος που συνδέει τα διηγήματά του πλησιάζουν τη μεταγενέστερη μορφή του μυθιστορήματος[[7]](#footnote-7) ενώ το μέσο ύφος που χρησιμοποιεί στο λόγο του θα αποτελέσει έκτοτε ένα από τα ιδιαίτερα χαρακτηριστικά της πεζογραφίας[[8]](#footnote-8).

Από τα μέσα του 16ου αιώνα η λογοτεχνική πένα τίθεται στην υπηρεσία της θρησκευτικής πολεμικής γραμματείας. Μια μερίδα λόγιων με κυριότερο εκπρόσωπο τον Μονταίνιο αντιστέκεται στην καθολική εκκλησία και ασκεί δριμεία κριτική που έγινε γνωστή ως σκεπτικισμός[[9]](#footnote-9). Εκφράζεται με το δοκίμιο, ένα μικρό σε έκταση κείμενο, ποικίλης θεματολογίας με τη μορφή προσωπικών στοχασμών και κριτικής[[10]](#footnote-10). Παρόμοιο δοκιμιακό τύπο γραφής και θεματικής χρησιμοποίησαν τον 17ο αιώνα ο Πασκάλ και ο Κομένιος παρότι το ύφος και η δομή των έργων τους εμφανίζει σημαντικές διαφορές[[11]](#footnote-11).

Στα τέλη του 16ου και κατά τη διάρκεια του 17ου αιώνα αναπτύσσονται δύο είδη πεζογραφίας, το βουκολικό ή ποιμενικό μυθιστόρημα και το πικαρέσκο, το πρώτο με εμφανείς επιρροές από την αναγεννησιακή λογοτεχνία και το δεύτερο με θεματική που θύμιζε έντονα τις ιπποτικές μυθιστορίες. Το πλέον διάσημο παράδειγμα γραφής πικαρέσκο είναι ο *Δον Κιχώτης* του Θερβάντες. Ο ρεαλισμός που χαρακτήριζε το πικαρέσκο, όταν συνδυαζόταν με κωμικά στοιχεία, έμοιαζε με παρωδία· αυτή η μορφή κειμένου ονομάστηκε μπουρλέσκο[[12]](#footnote-12). Την ίδια περίοδο εμφανίζεται μια ιδεαλιστική ροπή προσαρμογής στους κλασικιστικούς κανόνες της εποχής. Με ελάχιστες εξαιρέσεις όπως το *Η πριγκήπισσα της Κλέβ* της Γαλλίδας Ντε Λα Φαγιέτ αυτή η τάση δεν έδωσε έργα αξιοσημείωτης ποιότητας[[13]](#footnote-13).

Η άνθηση του θεάτρου τον 17ο αιώνα φέρνει στο προσκήνιο τη δραματουργία. Τα κείμενα προορίζονταν αποκλειστικά για θεατρική χρήση και ήταν γραμμένα σε έμμετρο λόγο αφού ακόμα δεν υπήρχε σαφή διάκριση ανάμεσα στο θέατρο και την ποίηση, συχνά όμως υπήρχε εναλλαγή με τον πεζό λόγο ακόμη και μέσα στο ίδιο κείμενο[[14]](#footnote-14). Η κομέντια ντελ άρτε και το ελισαβετιανό θέατρο, που εμφανίστηκαν στην Ιταλία και την Αγγλία αντίστοιχα, οδήγησαν τη δραματουργία σε πεζά μονοπάτια, με μικρής έκτασης κείμενα γραμμένα σε εθνικές γλώσσες, απλοϊκή μορφή και παρόμοια θεματολογία. Η κομέντια ντελ άρτε επέδρασε ριζικά στην κωμωδία ενώ το ελισαβετιανό θέατρο, παρότι αρχικά δεν έχαιρε μεγάλης εκτίμησης λόγω της ελευθεριάζουσας γλώσσας των κειμένων, έλαβε την αναγνώριση που του άξιζε με το έργο του Ουίλιαμ Σαίξπηρ[[15]](#footnote-15). Στη διάρκεια του 17ου αιώνα κάνουν την εμφάνισή τους το ισπανικό και το γαλλικό θέατρο. Το πρώτο υιοθετεί στοιχεία μπαρόκ, αντλεί την θεματική του από τη λαϊκή παράδοση και χαρακτηρίζεται από την ανάμειξη δράματος και κωμωδίας[[16]](#footnote-16) ενώ το δεύτερο δανείζεται τα θέματα του από την αριστοκρατική τιμή και τον έρωτα[[17]](#footnote-17).

Μεταξύ 16ου - 17ου αιώνα η Ευρώπη θα γνωρίσει τριγμούς και ανακατατάξεις σε συστημικό επίπεδο. Είναι εποχή παγκόσμιων αποικιοκρατικών πολέμων, θρησκευτικών διαμαχών και εθνικισμού, εποχή του ορθολογισμού, του εμπειρισμού και της νεωτερικότητας, είναι τότε που ανάβει η σπίθα της επιστημονικής επανάστασης. Για τη λογοτεχνία, αποκτά ιδιαίτερη σημασία η έννοια της αναπαράστασης για το ανθρώπινο υποκείμενο ως μια βασική λειτουργία του νου και της γλώσσας[[18]](#footnote-18). Στην περαιτέρω ανάδειξη της αναπαράστασης βοήθησε η εμφάνιση και εξάπλωση του λογοτεχνικού μπαρόκ το οποίο χάρη στην εκκεντρικότητα που το διέκρινε οδήγησε στην εμφάνιση νέων λογοτεχνικών σχημάτων. Παράλληλα, οι λόγιοι της εποχής οδηγούνται σε μια στροφή προς την αναβίωση έργων της αρχαίας γραμματείας που σύμφωνα με το ρεύμα του κλασικισμού πληρούσαν προδιαγραφές όπως το μέτρο, η λογική, η ισορροπία, η αρμονία, η αποφυγή υπερβολών και ο σεβασμός στους κανόνες[[19]](#footnote-19).

Ο πιο γνωστός εκπρόσωπος του γαλλικού κλασικισμού είναι ο Μολιέρος, λάτρης της τραγωδίας αλλά συγγραφέας κωμωδιών. Με σαφείς επιρροές από την κομέντια ντελ άρτε στηλίτευε τις κοινωνικές στρεβλώσεις της εποχής και επιδίωκε τα έργα του να προάγουν ηθικές αξίες. Η πρότερη θεατρική του εμπειρία μετουσιώθηκε στη δημιουργία χαρακτήρων τυπικών της γαλλικής κοινωνίας του 17ου αιώνα. Στο έργο *Ο μισάνθρωπος*, γραμμένο σε έμμετρο λόγο, αναμειγνύει την κωμωδία χαρακτήρων[[20]](#footnote-20) με την τραγωδία και επικρίνει τα πρότυπα συμπεριφοράς της εποχής προκαλώντας αμηχανία στη μοναρχική αυλή που έως τότε υπήρξε ιδιαίτερα υποστηρικτική προς τον ίδιο και το έργο του[[21]](#footnote-21).

Προάγγελος του honnête homme[[22]](#footnote-22), που ο Μολιέρος με σφοδρότητα επέκρινε, υπήρξε ο Μονταίνιος. Πιστός στο πνεύμα της Αναγέννησης, τάσσονταν υπέρ της παιδείας, της καλλιέργειας, των κοινωνικών συναναστροφών και της επικοινωνίας αν και συχνά διαφωνούσε με την ηθική της εποχής του. Είχε εμφανείς επιρροές από τον καρτεσιανό ορθολογισμό αλλά και από συγγραφείς της αρχαίας κλασικής γραμματείας παρότι οι αρχές του δεν ταυτίζονταν με αυτές του κλασικισμού[[23]](#footnote-23). Αποτύπωσε τις σκέψεις του σε ένα λογοτεχνικό είδος που τοποθετείται ανάμεσα στη λογοτεχνία και τη φιλοσοφία, το δοκίμιο, χρησιμοποιώντας απλοϊκό ύφος γραφής αφού τον ενδιέφερε η ουσία και όχι ο εντυπωσιασμός του αναγνώστη[[24]](#footnote-24). Στο έργο του *Essais[[25]](#footnote-25),* μια εν δυνάμει αυτοβιογραφία, έθεσε το ανθρώπινο υποκείμενο σε άμεση σύνδεση με την γραφή[[26]](#footnote-26). Κατέγραφε εμπειρίες και προβληματισμούς, ανακάλυπτε ξανά τον εαυτό του και αναθεωρούσε απόψεις και σκέψεις μέσα από το πέρασμα του χρόνου[[27]](#footnote-27). Ανάμεσα σε αυτά που τον απασχολούσαν ήταν η φιλία και οι διαπροσωπικές σχέσεις.

Στα αποσπάσματα των δύο έργων που θα παρουσιάσουμε, συναντάμε μια ιδιαίτερα συναισθηματική όψη της φιλίας που μοιάζει ακραία, όμως μέσα από την υπερβολή αναδεικνύεται η σπανιότητα μιας τέτοιας σχέσης. Για τον Μονταίνιο «…είναι αδύνατο να είναι διπλή»[[28]](#footnote-28). Με τη φράση: «Γιατί ήταν αυτός· γιατί ήμουν εγώ» [[29]](#footnote-29) μας δίνει την περιγραφή της τέλειας σχέσης ενώ η ιδέα της αποκλειστικής φιλίας για τον Αλσέστ στον *Μισάνθρωπο* του Μολιέρου συνοψίζεται στη φράση προς τον Φιλέντ : «Όταν τους πάντες εκτιμάς, δεν εκτιμάς κανένα»[[30]](#footnote-30). Τον Αλσέστ διακρίνει μια ευαισθησία, ένας ιδιάζων ρομαντισμός. Αυτή η πλευρά του διαφαίνεται καθαρά όταν λέει στον Φιλέντ: «…Λέξη να μην προφέρουμε […] δε βγαίνει»[[31]](#footnote-31) δίνοντας μια δραματική πινελιά στο χαρακτήρα του. Θεωρεί «…ποταπό κι άνανδρο…»[[32]](#footnote-32) να παριστάνεις το φίλο σε κάποιον αν δεν σε δένουν σχέσεις καρδιάς.

Στο ίδιο μήκος κύματος κινείται και ο Μονταίνιος που χαρακτηρίζει τη φιλία του με τον Λα Μποεσί σαν μια που «…ανάμεσα στους συγχρόνους μας […] ίχνος της.» [[33]](#footnote-33). Εκφράζει το θαυμασμό του γι’ αυτόν συγκρίνοντας τα χαρίσματα του με αυτά των κλασικών της αρχαίας γραμματείας: «…θα βλέπαμε διάφορα σπάνια […] στη δόξα της αρχαιότητας»[[34]](#footnote-34). Αναλύοντας τις υπόλοιπες σχέσεις στη ζωή ενός ανθρώπου, όπως αυτή μεταξύ πατέρα και γιου, μεταξύ αδελφών ή ακόμα και ερωτικές, τις θεωρεί αποτέλεσμα όχι επιλογής αλλά επιβολής: «…όσο είναι φιλίες […] κι ελεύθερη βούληση»[[35]](#footnote-35). Χαρακτηρίζει τον έρωτα προσωρινό και φευγαλέο: «Η απόλαυση […] στο κορεσμό»[[36]](#footnote-36) σε αντίθεση με τη φιλία όπου η απόλαυση μεγαλώνει και δυναμώνει γιατί «…είναι πράγμα πνευματικό»[[37]](#footnote-37).

Η θέση του Μονταίνιου για τις διαπροσωπικές σχέσεις είναι ξεκάθαρη. Πιστεύει πως είναι έμφυτη κλίση του ανθρώπου: «Προς τίποτ’ άλλο […] προς την κοινωνικότητα»[[38]](#footnote-38). ενώ και ο Φιλέντ είναι ξεκάθαρος όσον αφορά τα πιστεύω του: «Στην εποχή […] χωρίς αδιαλλαξίες»[[39]](#footnote-39). Δείχνει να μην αντιλαμβάνεται τη μήνη του Αλσέστ αφού ο ίδιος δίνει άφεση στα ελαττώματα των συνανθρώπων του εφόσον «…τα βλέπ[ει] στην ανθρώπινη ν’ ανήκουνε τη Φύση.»[[40]](#footnote-40). Προτείνει αντί της ευθείας και ανώφελης σύγκρουσης με τα κοινωνικά ήθη, να υιοθετούμε ένα μέτρο: «Μας θέλει σώφρονες […] υπερβούμε.»[[41]](#footnote-41). Και οι δυο τους ασκούν κριτική στις ψεύτικες φιλίες όμως τις αποδέχονται ως κάτι αναπόφευκτο. Ο μεν τις χαρακτηρίζει «…συνάφειες και οικειότητες…»[[42]](#footnote-42) που πρέπει να αντιμετωπίζει κανείς «με σύνεση και προφύλαξη»[[43]](#footnote-43), ο δε «…συμβατικές αβρότητες [που] τις απαιτούν οι τύποι»[[44]](#footnote-44).

Ο Αλσέστ από την άλλη τις απεχθάνεται και του προκαλεί τρόμο το ότι ο κοινωνικός του περίγυρος δείχνει να τις αποδέχεται αδιαμαρτύρητα: «Μιαν μαύρη θλίψη […] θυμό μεγάλο»[[45]](#footnote-45). Δε διστάζει να στηλιτεύσει αυτή την συμπεριφορά ακόμη κι όταν αφορά τον καλύτερό του φίλο. Μισεί όσους δεν υιοθετούν τα δικά του πρότυπα αφού θεωρεί τον εαυτό του εκτός αυτού του κοινωνικού ξεπεσμού: «Ποιόν άντρα τίμιο […] μην ταράξει;»[[46]](#footnote-46) και δε σκοπεύει να συμβιβαστεί, μη διστάζοντας να επιτεθεί στους πάντες και τα πάντα «Μου είναι απεχθές […] τόσο πολύ…»[[47]](#footnote-47).

Συνοψίζοντας τη μελέτη μας πάνω στην ανάπτυξη και εξέλιξη της λογοτεχνίας και τα στοιχεία εκείνα που την επηρέασαν και τη διαμόρφωσαν, εντοπίσαμε και καταδείξαμε την επιρροή της ιστορικής συνέχειας στο τρόπο γραφής και στη θεματική της λογοτεχνικής παραγωγής και μελετήσαμε τα έργα δυο μεγάλων συγγραφέων που έχουν ως σκοπό να μας προβληματίσουν και να μας διδάξουν. Το κοινό σημείο των δύο κειμένων είναι όλα τα στοιχεία του καλλιεργημένου και κοινωνικού προτύπου της εποχής, που ο Μονταίνιος επηρεασμένος από το πνεύμα του ευρωπαϊκού διαφωτισμού αποθεώνει και προωθεί ενώ αντίθετα ο Μολιέρος αμφισβητεί και διακωμωδεί. Και στα δύο όμως διαφαίνεται μια διαμάχη ανάμεσα στις ατομικές ηθικές αξίες και στις επιβαλλόμενες κοινωνικές νόρμες που μαίνεται ως στις μέρες μας αποδεικνύοντας τη διαχρονικότητα των έργων.

**ΒΙΒΛΙΟΓΡΑΦΙΑ**

* Βάρσος Γιώργος, *Ιστορία της Ευρωπαϊκής Λογοτεχνίας*, τ. Α΄, ΕΑΠ, Πάτρα 2008.
* Μολιέρος, *Ο Μισάνθρωπος*, μτφρ. Χρύσα Προκοπάκη, Ηριδανός, Αθήνα 2010.
* Μολιέρος, *Ο Μισάνθρωπος-κωμωδία*, μτφρ. Χρύσα Προκοπάκη, εκδ. Εταιρεία Θεάτρου Η Νέα Σκηνή & Γαλλικό Ινστιτούτο Αθηνών, Αθήνα 1996, στο: *Ανθολόγιο Λογοτεχνικών Κειμένων,* φιλολογική επιμ. Αντιγόνη Βλαβιανού, ΕΑΠ, Πάτρα 2008.
* Μονταίνι Μισέλ ντε, *Δοκίμια*, μτφρ. Φίλιππος Δρακονταειδής, Εστία, Αθήνα 2003.
* Παράσχος Κλέων, «Εισαγωγή στα *Οκτώ δοκίμια* του Montaigne», στο: *Ανθολόγιο Κριτικών Κειμένων*, φιλολογική επιμ. Πέρσα Αποστολή, ΕΑΠ, Πάτρα 2008.

1. Γιώργος Βάρσος, *Ιστορία της Ευρωπαϊκής Λογοτεχνίας*, τ. Α΄, Ε.Α.Π., Πάτρα, 2008, σ. 203. [↑](#footnote-ref-1)
2. Στο ίδιο, σ. 204. [↑](#footnote-ref-2)
3. Στο ίδιο, σ. 205. [↑](#footnote-ref-3)
4. Στο ίδιο, σ. 212. [↑](#footnote-ref-4)
5. Παρωδία αποκαλούμε την λογοτεχνική μίμηση γλωσσικού ιδιώματος ή ύφους ή και λογοτεχνικού είδους ή ακόμα, συγκεκριμένου λογοτεχνικού έργου ή και την έμμεση αναφορά σε κάτι απ’ όλα αυτά, με τρόπο που ελέγχει το κύρος τους και προβάλλει απρόβλεπτες ή συγκαλυμμένες διαστάσεις τους, κατά κανόνα με κωμικά αποτελέσματα. Στο ίδιο, σ. 217. [↑](#footnote-ref-5)
6. Στο ίδιο, σ. 215. [↑](#footnote-ref-6)
7. Στο ίδιο, σ. 208. [↑](#footnote-ref-7)
8. Λόγος σεμνός, δηλαδή σοβαρός, σημαίνει, στην προκειμένη περίπτωση, μέσο ύφος, δηλαδή μεταξύ του κοινού της λαϊκής παράδοσης – που θα ήταν ανάρμοστο – και του υψηλού της τραγωδίας ή του έπους – που θα ήταν άστοχο. Στο ίδιο, σ. 210. [↑](#footnote-ref-8)
9. Στο ίδιο, σ. 208. [↑](#footnote-ref-9)
10. Στο ίδιο, σ. 264. [↑](#footnote-ref-10)
11. Στο ίδιο, σσ. 267-269. [↑](#footnote-ref-11)
12. Στο ίδιο, σ. 276. [↑](#footnote-ref-12)
13. Στο ίδιο, σ. 289. [↑](#footnote-ref-13)
14. Στο ίδιο, σσ. 307-308. [↑](#footnote-ref-14)
15. Στο ίδιο, σσ. 313-314. [↑](#footnote-ref-15)
16. Στο ίδιο, σσ. 315. [↑](#footnote-ref-16)
17. Στο ίδιο, σ. 248. [↑](#footnote-ref-17)
18. Στο ίδιο, σ. 316. [↑](#footnote-ref-18)
19. Στο ίδιο, σ. 248 · σ. 328. [↑](#footnote-ref-19)
20. Στις κωμωδίες χαρακτήρων δίνεται έμφαση στην παρουσίαση συμπεριφορών και στάσεων προσώπων των οποίων ο χαρακτήρας ενδέχεται να ξεφύγει από την τυποποίηση και να αναδεικνύεται σε εξαιρετικά ενδιαφέρουσα δραματουργική επινόηση. Στο ίδιο, σ. 333. [↑](#footnote-ref-20)
21. Στο ίδιο, σ. 316. [↑](#footnote-ref-21)
22. Το νέο πρότυπο του έντιμου ή ευπρεπούς και καλλιεργημένου ανθρώπου (ο πολύ διαδεδομένος γαλλικός όρος είναι «honnête homme»). Οι αξιώσεις μιας συγκροτημένης γενικής παιδείας παραμένουν, αλλά δίνεται έμφαση σε ζητήματα κοσμιότητας της συμπεριφοράς και χρηστού ήθους. Στο ίδιο, σ. 244. [↑](#footnote-ref-22)
23. Στο ίδιο, σ. 242. [↑](#footnote-ref-23)
24. Κλέων Παράσχος, «Εισαγωγή στα *Οκτώ δοκίμια* του Montaigne», στο: *Ανθολόγιο Κριτικών Κειμένων*, φιλολογική επιμ. Πέρσα Αποστολή, ΕΑΠ, Πάτρα 2008, σ. 78 · Γ. Βάρσος, *ό.π*., σ. 264. [↑](#footnote-ref-24)
25. Essais σημαίνει δοκιμές - δοκιμές γραφής ή γραφή που δοκιμάζει την ανθρώπινη εμπειρία και δοκιμάζεται μαζί της. Στο ίδιο, σ. 264. [↑](#footnote-ref-25)
26. Στο ίδιο, σ. 266. [↑](#footnote-ref-26)
27. Κ. Παράσχος, *ό.π*., σ. 75 · Γ. Βάρσος, *ό.π*., σ. 265. [↑](#footnote-ref-27)
28. Στο ίδιο, σ. 259. [↑](#footnote-ref-28)
29. Στο ίδιο, σ. 256. [↑](#footnote-ref-29)
30. Μολιέρος, *Ο Μισάνθρωπος*, μτφρ. Χρύσα Προκοπάκη, Ηριδανός, Αθήνα 2010, στ. 58. [↑](#footnote-ref-30)
31. Στο ίδιο, στ. 36. [↑](#footnote-ref-31)
32. Στο ίδιο, στ. 25. [↑](#footnote-ref-32)
33. Μισέλ ντε Μονταίνι, *Δοκίμια*, μτφρ. Φίλιππος Δρακονταειδής, Εστία, Αθήνα 2003, σ. 251. [↑](#footnote-ref-33)
34. Στο ίδιο, σ. 250. [↑](#footnote-ref-34)
35. Στο ίδιο, σ. 252. [↑](#footnote-ref-35)
36. Στο ίδιο, σ. 253. [↑](#footnote-ref-36)
37. Στο ίδιο, σ. 253. [↑](#footnote-ref-37)
38. Στο ίδιο, σ. 251. [↑](#footnote-ref-38)
39. Μολιέρος, *Ο Μισάνθρωπος-κωμωδία*, μτφρ. Χρύσα Προκοπάκη, εκδ. Εταιρεία Θεάτρου Η Νέα Σκηνή & Γαλλικό Ινστιτούτο Αθηνών, Αθήνα 1996, στο: *Ανθολόγιο Λογοτεχνικών Κειμένων,* φιλολογική επιμ. Αντιγόνη Βλαβιανού, ΕΑΠ, Πάτρα 2008, στ. 156. [↑](#footnote-ref-39)
40. Στο ίδιο, σ. 174. [↑](#footnote-ref-40)
41. Στο ίδιο, σ. 152. [↑](#footnote-ref-41)
42. Μονταίνι, *ό.π*., σ. 256. [↑](#footnote-ref-42)
43. Στο ίδιο, σ. 258. [↑](#footnote-ref-43)
44. Μολιέρος, *Ο Μισάνθρωπος*, 2010, στ. 66. [↑](#footnote-ref-44)
45. Στο ίδιο, στ. 91. [↑](#footnote-ref-45)
46. Στο ίδιο, στ. 16. [↑](#footnote-ref-46)
47. Στο ίδιο, στ. 111. [↑](#footnote-ref-47)